b'\n_START_ARTICLE_\nRondalles valencianes\n_START_SECTION_\nOrigen\n_START_PARAGRAPH_\nL\'any 1950 la censura va prohibir-li a Enric Valor publicar la novel\xc2\xb7la L\xe2\x80\x99ambici\xc3\xb3 d\xe2\x80\x99Aleix per ser considerada amoral, i Manuel Sanchis Guarner li va proposar que escriguera les rondalles que li contaven de menut a Castalla. _NEWLINE_Durant molts anys,\xc2\xa0Enric Valor\xc2\xa0va recopilar a les zones rurals del Pa\xc3\xads Valenci\xc3\xa0 rondalles de la tradici\xc3\xb3 oral. Els contes que s\'expliquen estan replets d\'hist\xc3\xb2ries meravelloses, llocs encantats i personatges incre\xc3\xafbles, capa\xc3\xa7os de transportar-nos a un altre lloc o a una altra \xc3\xa8poca estan fent molt m\xc3\xa9s que fascinar o divertir, ja que gr\xc3\xa0cies a ells, es pot arribar a con\xc3\xa8ixer altres formes de vida, uns altres temps i altres cultures. Les Rondalles Valencianes s\xc3\xb3n un treball impecable que reflecteix la cultura popular valenciana a trav\xc3\xa9s d\'un llenguatge i un estil perfectament cuidats.\n_START_SECTION_\nLa m\xc3\xbasica a les Rondalles Valencianes\n_START_PARAGRAPH_\nA les Rondalles valencianes de Valor apareixen refer\xc3\xa8ncies musicals directes de variada naturalesa, aix\xc3\xad com molts materials declamats o que poden ser entonats a manera de cantilena com ara oracions, conjurs, sent\xc3\xa8ncies, lletanies, invocacions, salutacions i encanteris. La incorporaci\xc3\xb3 de les refer\xc3\xa8ncies musicals formen part de la narraci\xc3\xb3, i la m\xc3\xbasica apareix il\xc2\xb7lustrant musicalment d\'algunes de les seues hist\xc3\xb2ries. Valor vivia en un entorn on la m\xc3\xbasica i llurs manifestacions tradicionals estaven presents en l\xe2\x80\x99imaginari col\xc2\xb7lectiu i \xc3\xa9s notable el treball de literaturitzaci\xc3\xb3 de les lletres d\xe2\x80\x99algunes can\xc3\xa7ons populars.\n_START_SECTION_\nEdicions\n_START_PARAGRAPH_\nEls anys 1950 i 1951 l\'Editorial Torre de Val\xc3\xa8ncia va publicar les rondalles arreplegades per Enric Valor que havia resseguit les regions d\'Alcoi i Alacant, en concret les comarques muntanyoses de Pen\xc3\xa0guila, la Foia de Castalla i Xixona._NEWLINE_L\'any 1985 les Edicions de la Federaci\xc3\xb3 d\xe2\x80\x99Entitats Culturals del Pa\xc3\xads Valenci\xc3\xa0 va editar vuit volums de les Rondalles._NEWLINE_Han estat publicades en versi\xc3\xb3 \xc3\xadntegra per Edicions del Bullent  i en versi\xc3\xb3 simplificada o resumida en una edici\xc3\xb3 conjunta de les T\xc3\xa0ndem edicions i Albatros._NEWLINE_L\'any 2001 les Corts Valencianes van publicar la versi\xc3\xb3 castellana de les Rondalles Valencianes, tradu\xc3\xafdes pel propi Valor abans de morir, editades juntament amb la versi\xc3\xb3 original en valenci\xc3\xa0. La presidenta de la C\xc3\xa0mera, Marcela Mir\xc3\xb3 va qualificar les Rondalles com una "edici\xc3\xb3 exclusiva i \xc3\xbanica i absolutament insubstitu\xc3\xafble"._NEWLINE_L\'any 2015 les Rondalles d\xe2\x80\x99Enric Valor van ser adaptades pel contacontes i escriptor  Jordi Ra\xc3\xbcl Verd\xc3\xba i il\xc2\xb7lustrades per Esperan\xc3\xa7a Mart\xc3\xadnez i editades per Edicions del Bullent per facilitar la lectura als alumnes d\'educaci\xc3\xb3 prim\xc3\xa0ria, ja que el llenguatge era massa ric per als lectors m\xc3\xa9s joves, per aix\xc3\xb2 s\'ha fet l\'esfor\xc3\xa7 de fer-les comprensibles per als infants._NEWLINE_L\'any 2015 les Rondalles Valencianes van donar peu al I Curs de literatura popular Les Rondalles valencianes a l\xe2\x80\x99escola.\n_START_SECTION_\nTeatralitzaci\xc3\xb3 i televisi\xc3\xb3\n_START_PARAGRAPH_\nL\'any 2014 l\'Ajuntament d\'Ontinyent va programar l\'escenificaci\xc3\xb3 nocturna de les Rondalles Valencianes al casc hist\xc3\xb2ric, amb l\'objectiu de mostrar hist\xc3\xb2ries i tradici\xc3\xb3 van considerar la figura d\'Enric Valor, que va viatjar de poble en poble buscant persones que li contaren rondalles, era un bon exemple._NEWLINE_En el 2015 es va estrenar la tercera temporada de la s\xc3\xa8rie de televisi\xc3\xb3 de llibres en valenci\xc3\xa0 Un Pa\xc3\xads de Llibre, on a cada cap\xc3\xadtol l\'actor Xavi Castillo presentar\xc3\xa0 les rondalles valencianes, i que t\xc3\xa9 per objectius, potenciar l\xe2\x80\x99alfabetitzaci\xc3\xb3 i did\xc3\xa0ctica audiovisual i intenta ser una proposta did\xc3\xa0ctica, l\xc3\xbadica, participativa, entretinguda i orientada al foment de la lectura en valenci\xc3\xa0, i est\xc3\xa0 produ\xc3\xafda per Barret Films i Pot de Plom, en col\xc2\xb7laboraci\xc3\xb3 amb l\'Associaci\xc3\xb3 d\'Editors del Pa\xc3\xads Valenci\xc3\xa0, l\xe2\x80\x99Acad\xc3\xa8mia Valenciana de la Llengua i Escola Valenciana._NEWLINE_\xc3\x80 Punt M\xc3\xa8dia produ\xc3\xad el 2018 una s\xc3\xa8rie televisiva d\'animaci\xc3\xb3 basada en aquestes rondalles anomenada Catacric, catacrac.'